हलेसी तुवाचुङ नगरपालिका पूर्वी नेपालको प्रदेश नं. १ मा रहेको खोटाङ जिल्लामा अवस्थित छ । नेपाललाई संघीय स्वरुपमा लगेर पुनर्संरचना गर्ने उदेश्य अनुरुप स्थापना गरिएको प्रदेश नं. १ नेपालको सबैभन्दा पूर्वी भागमा छ । यस प्रदेशमा समावेश १४ जिल्लाहरू मध्यको खोटाङ जिल्लाको पश्चिम भेगमा रहेका ११ गाउँ विकास समितिहरू समावेश गरिएका छन् । यसलाई नगरपालिका घोषणा गर्दा गाविस बाहुनीडाँडा, डिकुवा, च्यास्मिटार, बडहरे, दुर्छिम, मंगलटार, महादेवस्थान, धितुङ, सल्ले, अर्खौले तथा राजापानी समेटिएका हुन् । यस हलेसी तुवाचुङ नगरपालिकाको केन्द्र दुर्छिम गाउँ विकास समितिको कार्यालय रहेको ठाँउ छापडाँडालाई बनाइएको छ । यसको सीमाना पूर्वमा रुपाकोट मझुवागढी नगरपालिका लामीडाँडा गाउँपालिका पश्चिममा ओखलढुंगा र उदयपुर जिल्ला उत्तरमा लामीडाँडा गाउँपालिका र ओखलढुङ्गा जिल्ला तथा दक्षिणमा उदयपुर जिल्ला रहेको छ ।